**Notă informativă**

**la proiectul de lege pentru modificarea şi completarea**

**Legii bugetului de stat pe anul 2017**

**Introducere**

Modificarea și completarea Legii bugetului de stat pe anul 2017 este efectuată în conformitate cu art.61 al Legii finanțelor publice și responsabilității bugetar-fiscale nr.181 din 25 iulie 2014. Factorii de bază, care au determinat amendamentele operate la bugetul de stat pe anul 2017 sunt următorii:

* ajustarea indicatorilor bugetari la venituri și cheltuieli reieșind din executarea bugetului în perioada precedentă și estimările executării scontate pînă la finele anului bugetar;
* revizuirea și prioritizarea programelor de cheltuieli, asigurînd funcționarea instituțiilor bugetare și prestarea serviciilor publice la un nivel adecvat.

1. **Cadrul macroeconomic – evoluţii curente**

În primul semestru al anului 2017, economia națională a continuat ritmul de creștere început în anul 2016, reflectînd un spor de 2,8% comparativ cu semestrul I 2016. Cererea internă, cu o contribuție la creșterea produsului intern brut (PIB) de 6,9%, s-a bazat, în principal, pe creșterea consumului populației (4,0% față de semestrul I 2016 în prețuri comparabile). Astfel, a îmbunătățit puterea de cumpărare a populației ca urmare a creșterii salariului mediu pe economie cu 12,3% și creșterii remitențelor cu circa 9,7%. Formarea brută de capital fix a contribuit la creșterea PIB cu 3,3%.

Pe dimensiunea ofertei interne, valoarea adăugată brută totală a crescut cu 2,3%, fiind și sursa creșterii PIB (1,9%) și a fost susținută, în principal, de ramura “comerț; transport şi depozitare; activități de cazare și alimentație publică”, valoarea adăugată brută a căreia a înregistrat o creștere de 7,2%, contribuind cu 1,5% la creșterea PIB.

În primul semestru al anului 2017, comerțul exterior a revenit pe un trend ascendent, a crescut producția industrială și investițiile în active materiale, salariul mediu lunar, transferurile de peste hotare și ca urmare consumul gospodăriilor casnice, veniturile și cheltuielile bugetare. Totuși, activitatea investițională este deocamdată pasivă. Se atestă aprecierea valutei naționale și intensificarea procesului inflaționist.

Principalii indicatorii macroeconomici care au stat la baza bugetului aprobat, și executarea acestora pe primul semestrul 2017 se prezintă în tabelul de mai jos.

| **Indicatorii** | **Unitatea de măsură** | **Indicatorii utilizaţi la elaborarea bugetului pe 2017** | **Efectiv semestrul I 2017** |
| --- | --- | --- | --- |
| **Produsul intern brut nominal** | mlrd. lei | 142,8 | 63,9 |
| *faţă de anul precedent în prețuri comparabile* | % | 103,0 | 102,8 |
| **Indicele preţurilor de consum** |  |  |  |
| *mediu anual* | % | 104,4 | 107,3[[1]](#footnote-1) |
| *la sfîrşitul anului* | % | 104,7 | 103,4 |
| **Cursul de schimb al leului** |  |  |  |
| *mediu anual* | lei/dol. SUA | 20,4 | 19,01 |
| *la sfîrşitul anului* | lei/dol. SUA | 20,9 | 17,85 |
| **Export** | mil.dol.SUA | 2 060,0 | 1 219,9[[2]](#footnote-2) |
| *faţă de anul precedent* | % | 110,0 | 113,9 |
| **Import** | mil.dol.SUA | 4 075,0 | 2 571,8 |
| *faţă de anul precedent* | % | 109,0 | 118,1 |
| **Soldul balanţei comerciale** | mil.dol.SUA | -2 015,0 | -1 358,4 |
| **Producţia industrială** |  |  |  |
| *în preţuri curente* | mlrd.lei | 52,9 |  |
| *faţă de anul precedent* | % | 104,0 | 100,3 |
| **Producţia agricolă** |  |  |  |
| *în preţuri curente* | mlrd.lei | 31,7 | 4,6 |
| *faţă de anul precedent în prețuri comparabile* | % | 104,5 | 95,0 |
| **Investiţii în active materiale pe termen lung** |  |  |  |
| *în preţuri curente* | mlrd.lei | 22,8 | 6,2 |
| *faţă de anul precedent în prețuri comparabile* | % | 102,0 | 102,5 |
| **Fondul de remunerare a muncii** | mlrd.lei | 37,7 | 18,3 |
| *în preţuri curente* |  | 106,8 | 112,5 |
| *faţă de anul precedent în prețuri comparabile* |  | 102,3 | 104,8 |
| **Cîștigul salarial mediu nominal a unui salariat** | lei | 5 300,0 | 5 430,0 |
| *în preţuri curente* |  | 107,6 | 112,3 |
| *faţă de anul precedent în prețuri comparabile* |  | 103,1 | 104,6 |

1. **Executarea bugetului public național (BPN) pe 8 luni și estimările executării scontate pînă la finele anului 2017**

Reieșind din estimările actualizate ale bugetului de stat, precum și ale bugetului asigurărilor sociale de stat (BASS), fondurilor asigurării obligatorii de asistență medicală (FAOAM) și bugetelor unităților administrativ-teritoriale (UAT), principalii indicatori ale bugetul public național se prezintă în următorul tabel.



Conform scenariului scontat pentru anul 2017, veniturile și cheltuielile bugetului public național se majorează cu 1 263,4 mil. lei și 1 138,0 mil. lei, iar deficitul se reduce cu – 125,4 mil.lei. Ca pondere în PIB veniturile, cheltuielile și deficitul BPN vor constitui 35,6%, 38,4% și 2,8%, respectiv.

1. **Estimările executării scontate și propunerile de modificare a bugetului de stat pe anul 2017**

***3.1. La venituri***

Drept temei pentru reestimarea veniturilor bugetului de stat au servit încasările la impozite și taxe înregistrate în 8 luni ale anului curent.Comparativ cu veniturile bugetului de stat (aprobat), estimările scontate pentru anul 2017 la acest capitol denotă o creștere de 541,7 mil. lei. Din acestea, încasările la *impozite și taxe* se majorează cu 2 149,6 mil. lei, la *alte venituri -* cu 245,7 mil. lei, iar la *granturi* se estimează diminuări de 1 853,6 mil. lei.

Estimările cadrului de venituri ale bugetului de stat se prezintă în următorul tabel.

*mil. lei*

|  |  |  |  |
| --- | --- | --- | --- |
|  | Aprobat (precizat) | Propuneri de modificare (+,-) | Scontat |
| **Venituri, total** | **33 225,0** | **541,7** | **33 766,7** |
| *inclusiv* |  |  |  |
| Impozite și taxe | 28 654,3 | 2 149,6 | 30 803,9 |
| Granturi | 3 025,7 | -1 853,6 | 1 172,1 |
| *pentru susținerea bugetului* | *2 051,3* | *-1 589,3* | *462,0* |
| *pentru proiecte finanțate din surse externe* | *974,4* | *-264,3* | *710,1* |
| Alte venituri | 1 526,0 | 245,7 | 1 771,7 |

Reieșind din nivelul de executare a veniturilor bugetului de stat în 8 luni ale anului curent, precum și avînd la bază evoluția unor indicatori macroeconomici, estimările scontate pe an a bugetului de stat, denotă majorări pe unele tipuri de venituri în sumă totală de 2 933,7 mil. lei, iar pe altele diminuări în sumă de 2 392,0 mil. lei.

***Principalele*** ***majorări*** intervin la următoarele tipuri de venituri:

- taxa pe valoarea adăugată la mărfurile importate (accelerarea ritmurilor de creștere a importurilor față de cele luate în calcul la proiectul bugetului – 18,1% față de 9% respectiv; fluctuația cursului de schimb) – cu *640,9 mil.lei*;

- impozitul pe venitul persoanelor juridice (majorarea bazei de calcul (încasările din anul 2016 au fost superioare celor scontate) și reestimările PIB nominal) – cu *534,4 mil.lei;*

- accizele la autoturismele importate (creșterea numărului autovehiculelor importate cu circa 70% conform datelor pe 8 luni, supraîncasările obținute de la importul autoturismelor care au fost introduse în țară pînă la data de 1 noiembrie 2016: +342 mil. lei față de 100 mil. lei planificate în buget) – cu *431,1 mil.lei;*

- taxa pe valoarea adăugată la mărfurile produse și serviciile prestate pe teritoriul Republicii Moldova (creșterea numărului plătitorilor TVA cu circa 8%, creșterea livrărilor impozabile la cota standard) – cu *342,2 mil.lei*;

- accizele la produsele petroliere importate (majorarea cotelor accizelor la produsele petroliere, creșterea volumului importurilor la unele produse petroliere) – cu *199,6 mil.lei;*

- taxele pentru comerțul exterior (majorarea ritmurilor de creștere a comerțului exterior față de cele prognozate) – cu *213,2 mil.lei;*

*- venituri din proprietate* (încasări mai mari din profitul întreprinderilor de stat și defalcărilor din profitul societăților pe acțiuni cu capital de stat față de cele prevăzute în bugetul aprobat, precum și încasări mai mari din dobânzi) *-* cu *122,8 mil. lei;*

*- impozitul pe venitul persoanelor fizice* (creșterea salariului mediu lunar pe economie cu 12,3% (în 6 luni), comparativ cu 7,6% luate în calcul la aprobarea bugetului) – cu *105,4 mil.lei;*

*- amenzi și sancțiuni* (creșterea unității convenționale de la 20 lei la 50 lei și intensificarea controalelor) – cu *102,8 mil. lei*.

Principalele tipuri de venituri, la care se estimează ***diminuări***, sunt:

- majorarea *restituirilor la TVA și accize* (reieșind din executarea pe 8 luni și creșterii ritmurilor exporturilor cu 13,9% comparativ cu 10% luate în calcul la aprobarea bugetului) *-* cu *250,9 mil. lei*;

- taxa de licență pentru anumite genuri de activitate încasate în bugetul de stat (în special a celor legate de domeniul jocurilor de noroc ) – cu *98,0 mil. lei;*

- accizele la produsele din tutun (majorarea cotelor accizelor a contribuit la reducerea volumelor de import și de producere autohtonă a produselor din tutun) – cu *88,1 mil.lei;*

- granturi externe pentru susținerea bugetului – cu *1 589,3 mil.lei.*

Comparativ cu nouă programe de suport bugetar din partea UE care au fost incluse în bugetul 2017 aprobat, estimările scontate pentru anul 2017 includ doar patru programe pentru care a fost primită confirmarea din partea UE - în sumă de 21,5 mln. Euro. Acestea sunt: Liberalizarea regimului de vize – 109,4 mil. lei, Reforma în domeniul finanțelor publice – 137,6 mil. lei, Liberalizarea comerțului (DCFTA) – 64,5 mil. lei și Reforma poliției – tranșă fixă în valoare de 150,5 mil. lei.

Totodată, intrările în cadrul acordului de Asistență macrofinanciară au fost transferate integral pentru anul 2018, reieșind din faptul că există probabilitatea ca procedurile de aprobare a acordului de către autoritățile Republicii Moldova să dureze pînă la finele anului calendaristic 2017.

Informația privind programele de suport bugetar din partea UE este prezentată în tabelul ce urmează.



*Granturile destinate* *proiectelor finanţate din surse externe* se reduc cu 264,3 mil. lei, în urma reestimării intrărilor de granturi, reieșind din situația implementării acestor proiecte în anul curent, în special pe următoarele proiecte:

* *reabilitarea drumurilor naționale: -140,3 mil. lei;*
* *Apă-Nord: -80,8 mil. lei;*
* *Termoelectrica: -46,8 mil. lei;*
* *IFAD VI: -38,8 mil. lei;*
* *Modernizarea Căii Ferate: +63,3 mil. lei* ș.a.

Propunerile detaliate de modificare a veniturilor bugetului de stat se prezintă în Tabelul nr. 2. la prezenta Notă.

***3.2. La cheltuieli***

Pornind de la estimările la venituri, cheltuielile bugetului de stat se propun spre majorare cu 416,2 mil.lei sau cu 1,1 la sută față de cele aprobate în buget, suma anuală precizată însumînd 37 796,9 mil.lei.

Cheltuielile în cadrul *proiectelor finanţate din surse externe* se diminuează cu 546,8 mil.lei, sau cu 20,0 la sută față de nivelul aprobat în buget. Aceasta reflectă tendința implementării proiectelor finanțate din surse externe în primele opt luni ale anului 2017, care a determinat revizuirea executării scontate pînă la finele anului.

Diminuarea cheltuielilor în cadrul proiectelor finanțate din surse externe a permis majorarea îndeosebi a cheltuielilor capitale finanțate din surse proprii (inclusiv reparații capitale, finalizarea lucrărilor de construcții, procurare de echipament, dezvoltarea sistemelor informaționale), fără a majora soldul datoriei de stat.

Cheltuielile bugetului de stat și resursele din care acestea se acoperă estimate pe anul 2017, se prezintă în tabelul ce urmează.

|  |  |  |  |
| --- | --- | --- | --- |
|  |  |  | *mil.lei* |
|  | Aprobat | Propuneri de modificare (+;-) | Precizat |
| **Cheltuieli, total** | **37 380,7** | **416,2** | **37 796,9** |
| *inclusiv din:* |  |  |  |
| resurse generale | 33 754,9 | 939,6 | 34 694,5 |
| resurse ale proiectelor finanțate din surse externe | 2735,5 | -546,8 | 2188,7 |
| venituri colectate | 890,3 | 23,4 | 913,7 |
| *dintre care venituri speciale* | *105,2* | *8,0* | *113,2* |

Cheltuielile suportate din contul resurselor generale și celor colectate de autoritățile/ instituțiile bugetare se majorează la total cu 963,0 mil.lei sau cu circa 2,8 la sută. Aceste suplimentări de fonduri bugetare vizează un set de măsuri și acțiuni cu caracter sectorial și intersectorial, descrierea cărora se produce în mod specific la compartimentele ce urmează.

În aspectul *categoriilor economice*, *cheltuielile curente*, în bugetul de stat pe toate componentele se propun a fi majorate cu 224,0 mil.lei. În rezultat, acestea vor constitui circa 32 940,7 mil.lei. Majorarea cheltuielilor curente vizează preponderent majorarea salariilor cadrelor didactice și personalului salarizat conform rețelei tarifare unice din domeniul învățământului.

Cheltuielile curente includ următoarele categorii componente:

1) *Cheltuielile de personal* se majorează la total cu 30,4 mil. lei și vor constitui 6220,1 mil. lei, fiind influențate prioritar de:

- necesitatea asigurării normelor prevăzute de legislația în vigoare (majorarea salariilor cadrelor didactice cu 11,3 la sută și a angajaților salarizați conform Rețelei tarifare unice din domeniul învățământului cu 10 la sută începînd cu 1 septembrie curent (23,3 mil. lei); recalcularea salariilor judecătorilor, procurorilor la salariul mediu pe economie atins în anul 2016 cu începere din 1 aprilie 2017 (16,6 mil. lei));

- asigurarea efectivului Poliției de Frontieră și a Serviciului Vamal la punctele de control comun (6,0 mil. lei);

- reorganizarea Serviciului Stării Civile și Camerei de Licențiere și trecerea în componența Agenției Servicii Publice (-12,4 mil. lei);

- rezultatul revizuirii de către autorităţile publice centrale a cheltuielilor respective şi ajustării la necesităţile reale.

2) Cheltuielile pentru *bunuri şi servicii* se majorează cu 8,7 mil.lei, constituind 2157,9 mil.lei.

3) Cheltuielile pentru achitarea *dobînzilor* aferente datoriei de stat se majorează cu 56,7 mil.lei, în special din cauza majorării cu 98,3 mil.lei a serviciului datoriei de stat interne ca urmare a deservirii la costuri mai mari a valorilor mobiliare de stat (VMS) emise anterior. Totodată, cheltuielile pentru serviciul datoriei de stat externe se reduc cu 41,6 mil.lei, reieșind din fluctuațiile de curs valutar, precum și din cererile de plată primite din partea creditorilor externi. Volumul cheltuielilor pentru achitarea dobînzilor aferente datoriei de stat, în rezultatul modificărilor propuse, va constitui circa 1 990,3 mil.lei.

4) Cheltuielile pentru *subsidii* se estimează la circa 2 972,7 mil.lei, cu o creștere de 25,2 mil.lei.

5) Pentru *prestații sociale,* cheltuielile se majorează cu 43,8 mil.lei și vor constitui circa 357,2 mil.lei. Majorarea dată este cauzată în special de achitarea indemnizațiilor la încetarea raporturilor de muncă, precum și de achitarea indemnizațiilor tinerilor specialiști repartizați în instituțiile publice din mediul rural.

6) *Transferurile către bugetul asigurărilor sociale de stat* se reduc la total cu 81,7 mil.lei, constituind 6 023,5 mil.lei. Această tendință este determinată de modificarea numărului beneficiarilor și mărimii medii a prestațiilor sociale.

7) *Transferurile către bugetele locale* se majorează cu 162,7 mil.lei, urmare a majorării, începînd cu 1 septembrie curent, a salariilor cadrelor didactice și personalului salarizat conform rețelei tarifare unice, precum și majorării volumului transferurilor pentru cheltuielile capitale pentru achitarea datoriilor admise de către APL pe unele obiecte investiționale. Ajustările detaliate ale volumelor transferurilor de la bugetul de stat către bugetele locale se prezintă în Tabelul nr.5 la prezenta Notă.

Pentru *cheltuielile capitale,* în bugetul de stat pe anul curent se vor direcţiona 4856,2 mil.lei, cu 192,2 mil.lei sau cu 4,1 la sută mai mult decît a fost aprobat iniţial în buget. Majorarea de 192,2 mil. lei include diminuarea cheltuielilor în cadrul proiectelor finanțate din surse externe și majorarea în consecință a cheltuielilor capitale finanțate din surse proprii.

***3.3. Estimările de cheltuieli pe grupe funcţionale principale***

Propunerile de modificare a cheltuielilor pe grupe funcționale rezultă din revizuirea și prioritizarea programelor de cheltuieli, țînînd cont de rezultatele executării în perioada ianuarie-august 2017 și estimările executării scontate pînă la finele anului curent. Concomitent, modificările respective la nivel funcțional, dar și sub aspect organizațional, absorb impactul reformei administrației publice centrale recent implementate de Guvern, care a rezultat în redistribuirea alocațiilor între autoritățile vizate de reformă.

Propunerile de modificare a cheltuielilor pe grupe funcționale și factorii specifici acestora se expun în continuare.

***3.3.1.Serviciile de stat cu destinație generală***

Cheltuielile pentru grupa dată se prevăd cu o creştere de 368,5 mil.lei sau la 6,0 la sută faţă de aprobat.

*mil. lei*

|  |  |  |  |
| --- | --- | --- | --- |
|  | Aprobat | Propuneri de modificare (+;-) | Precizat |
| **Cheltuieli și active nefinanciare / resurse, total** | **6 107,2** | **368,5** | **6 475,7** |
| *inclusiv din:* |  |  |  |
| resurse generale | 5 727,0 | 422,4 | 6 149,4 |
| resurse ale proiectelor finanțate din surse externe | 124,2 | -32,3 | 91,9 |
| venituri colectate | 256,0 | -21,6 | 234,4 |

Principalii factori care au generat modificările faţă de bugetul aprobat se prezintă precum urmează:

* *reduceri de alocaţii:*
  + revizuirea volumului veniturilor colectate, reieşind din mersul executării bugetului de stat: -21,6 mil. lei;
  + la componenta proiecte finanţate din surse externe, cheltuielile se micşorează cu 32,3 mil. lei în legătură cu revizuirea părţii de intrări, precum şi reieșind din capacitatea de valorificare a alocațiilor aprobate în bugetul de stat.
* *majorări de alocaţii:*
* cheltuieli pentru organizarea şi desfăşurarea referendumului local privind revocarea primarului general al municipiului Chişinău din 19 noiembrie 2017 -8,9 mil. lei;
* cheltuieli ce ţin de asigurarea funcţionalităţii Cancelariei de Stat (eliberarea semnăturilor electronice subiecţilor declarării averii şi a intereselor personale - 9,8 mil lei; reparații capitale a imobilelor – 45,0 mil. lei);
* reparația clădirii Parlamentului - 87,9 mil. lei;
* majorarea fondului de rezervă și fondului de intervenție ale Guvernului cu 25,0 mil. lei și 30,0 mil. lei, respectiv;
* achitarea cotizațiilor de membru în organizațiile internaționale - 10,6 mil. lei;
* plata documentelor judecătorești executorii - 10,0 mil. lei;
* majorarea transferurilor cu destinație specială pentru reconstrucția unor obiecte de menire social-culturală - 22,6 mil. lei;
* majorarea cheltuielilor pentru serviciul datoriei de stat interne și externe – 56,7 mil. lei;
* implementarea Planului de acțiuni privind desfășurarea campanei de informare publică în scopul verificării datelor din registrele deținătorilor de valori mobiliare - 6,2 mil. lei.

***3.3.2. Apărarea naţională***

Alocaţiile pentru grupa dată sunt prevăzute cu o majorare de 7,0 mil. lei, sau cu 1,3 la sută faţă de cele aprobate iniţial.

|  |  |  |  |
| --- | --- | --- | --- |
|  |  |  | *mil.lei* |
|  | Aprobat | Propuneri de modificare (+;-) | Precizat |
| **Cheltuieli și active nefinanciare / resurse, total** | **555,1** | **7,0** | **562,1** |
| *inclusiv din:* |  |  |  |
| resurse generale | 522,4 | 0,2 | 522,6 |
| resurse ale proiectelor finanțate din surse externe | 7,1 |  | 7,1 |
| venituri colectate | 25,6 | 6,8 | 32,4 |

Modificarea cheltuielilor este cauzată de majorarea veniturilor colectate, în special încasările suplimentare de la servicii cu plată și pentru locațiunea patrimoniului public cu 6,8 mil.lei.

***3.3.3. Ordine publică şi securitate naţională***

Alocaţiile la grupa datăsunt prevăzute cu o majorare de 166,2 mil. lei sau cu 4,1 la sută faţă de cele aprobate.

|  |  |  |  |
| --- | --- | --- | --- |
|  |  |  | *mil.lei* |
|  | Aprobat | Propuneri de modificare (+;-) | Precizat |
| **Cheltuieli și active nefinanciare / resurse, total** | **4 039,2** | **166,2** | **4 205,4** |
| *inclusiv din:* |  |  |  |
| resurse generale | 3 885,1 | 197,9 | 4 083,0 |
| resurse ale proiectelor finanțate din surse externe | 65,3 | -37,8 | 27,5 |
| venituri colectate | 88,8 | 6,1 | 94,9 |

Factorii principali care au cauzat modificarea cheltuielilor aprobate, se prezintă după cum urmează:

- majorarea salariilor judecătorilor și procurorilor de la 1 aprilie în legătură cu modificarea salariului mediu pe economie - 15,9 mil.lei;

- majorarea cheltuielilor de personal ca urmare a ajustărilor structurale – 7,3 mil. lei;

- asigurarea colaboratorilor cu statut special cu uniformă și echipament – 15,5 mil.lei;

- dotarea cu echipament special – 12,9 mil.lei;

- plata onorariilor companiilor de avocatură la reprezentarea intereselor statului în instanțele judecătorești și în instanțele de arbitraj naționale și internaționale -19,2 mil.lei;

- dotarea cu mobilier și materiale de uz gospodăresc – 6,1 mil.lei;

* pentru serviciile de expertiză medico-legală și judiciară - 4,0 mil.lei,
* procurarea tehnicii de calcul și servicii informaționale – 4,4 mil.lei;
* acoperirea insuficienței la procurarea cărbunelui și resurselor energetice pentru Departamentul Instituțiilor Penitenciare - 8,0 mil.lei,
* pentru reparații capitale și materiale de construcții – 23,0 mil.lei;
* dotarea laboratoarelor de expertize judiciare – 13,4 mil.lei;
* achitarea indemnizațiilor la încetarea raporturilor de muncă, a indemnizaţiei de maternitate şi pentru îngrijirea copiilor până la vârsta de trei ani – 31,4 mil.lei;
* contribuția Guvernului la proiecte finanțate din surse externe – 9,5 mil.lei;
* majorarea cheltuielilor, în legătură cu revizuirea părţii de venituri, cu 6,1 mil.lei;
* diminuarea cheltuielilor din contul proiectelor finanţate din surse externe, reieşind din nivelul de executare pe opt luni ale anului curent şi estimările executării scontate până la sfârșitul anului, cu 37,8 mil.lei.

***3.3.4. Servicii în domeniul economiei***

Cheltuielile incluse la grupa dată sunt prevăzute cu o diminuare de 23,5 mil.lei, sau circa 0,4 la sută faţă de aprobat.

*mil.lei*

|  |  |  |  |
| --- | --- | --- | --- |
|  | Aprobat | Propuneri de modificare(+;-) | Precizat |
| **Cheltuieli și active nefinanciare / resurse, total** | **5 757,3** | **-23,5** | **5 733,8** |
| *inclusiv din:* |  |  |  |
| resurse generale | 3 903,7 | 151,0 | 4 054,7 |
| resurse ale proiectelor finanțate din surse externe | 1 757,7 | -193,3 | 1 564,4 |
| venituri colectate | 95,9 | 18,8 | 114,7 |
| dintre care venituri speciale | 13.0 | 8,0 | 21,0 |

***Majorările*** au fost operate la următoarele programe de cheltuieli:

* fondul de dezvoltare regională în legătură cu redistribuirea sumei de 37,6 mil.lei de la alte grupe funcționale;
* suplinirea Fondului viei și vinului – 11,3 mil.lei, din care 8,0 mil.lei din venituri colectate;
* planificarea mijloacelor pentru returnarea mijloacelor către Banca Mondială utilizate contrar destinației în cadrul proiectului ”Agricultura competitivă” – 21,4 mil.lei;
* asigurarea elevilor școlilor cu mere proaspete - 15,0 mil.lei;
* proiectul de achiziționare a locomotivelor și de restructurare a infrastructurii feroviare - 63,3 mil.lei;
* proiectul ”Reabilitarea rețelelor electrice” - 46,5 mil.lei.

De asemenea, s-au ***diminuat*** cheltuielile proiectelor finanțate din surse externe, inclusiv urmare a descoperirii utilizării frauduloase de către unii agenți economici a fondurilor din proiecte, semnificativ fiind diminuate următoarele proiecte:

* proiectului de susținere a Programului în sectorul drumurilor – 100 mil lei,
* proiectului ”Programul Rural de Rezilienţă Economico - Climatică Incluzivă" (IFAD VI) – 55,9 mil lei;
* proiectului "Reabilitarea drumurilor locale" – 49,9 mil lei;
* proiectul ”Modernizarea sistemului termoenergetic Bălți” – 46,8 mil.lei;
* proiectul ”Agricultura competitivă” – 40,0 mil.lei;
* proiectul ”Programul rural de reziliență economico-incluzivă (IFAD VI)” – 56,0 mil.lei.

***3.3.5.Protecția mediului***

Cheltuielile incluse la grupa dată sunt prevăzute cu o diminuare de 76,9 mil.lei, sau circa 33,1 la sută faţă de aprobat.

*mil.lei*

|  |  |  |  |
| --- | --- | --- | --- |
|  | Aprobat | Propuneri de modificare(+;-) | Precizat |
| **Cheltuieli și active nefinanciare / resurse, total** | **231,7** | **-76,9** | **154,8** |
| *inclusiv din:* |  |  |  |
| resurse generale | 206,2 | -75,0 | 130,2 |
| resurse ale proiectelor finanțate din surse externe | 19,4 | -5,9 | 13,5 |
| venituri colectate | 6,1 | 4,0 | 10,1 |

Diminuarea cheltuielilor cu 76,9 mil.lei este cauzată în special de redistribuirea alocațiilor fondului de dezvoltare regională în sumă 57,4 mil.lei la alte grupe funcționale de cheltuieli.

Totodată, la modificarea cheltuielilor ce țin de protecția mediului a contribuit și *diminuarea* cheltuielilor din cadrul proiectelor finanțate din surse externe ca urmare a evoluției procesului de implementare a acestora în anul curent:

- proiectul "Pregătirea proiectelor de management al deșeurilor în trei regiuni" cu 12,2 mil lei;

- proiectul "Adaptarea la schimbări climatice si silvicultura" cu 2,1 mil lei.

Concomitent, se atestă o *majorare* a cheltuielilor pentru implementarea următoarelor proiecte:

- proiectul ”Lucrări de consolidare a barajului Costești - Stînca” - 6,1 mil.lei;

- proiectul ”Management al calamităților și riscurilor climaterice” – 1,8 mil.lei.

***3.3.6. Gospodăria de locuințe***

Cheltuielile incluse la grupa dată sunt prevăzute cu o diminuare de 191,8 mil.lei, sau circa 33,1 la sută faţă de aprobat.

*mil.lei*

|  |  |  |  |
| --- | --- | --- | --- |
|  | Aprobat | Propuneri de modificare(+;-) | Precizat |
| **Cheltuieli și active nefinanciare / resurse, total** | **579,2** | **-191,8** | **387,4** |
| *inclusiv din:* |  |  |  |
| resurse generale | 231,3 | 20,0 | 251,3 |
| resurse ale proiectelor finanțate din surse externe | 347,9 | -211,8 | 136,1 |

Modificarea cheltuielilor este cauzată de diminuarea cheltuielilor fondului de dezvoltare regională care au fost redistribuite la alte cheltuieli, precum și din contul proiectelor finanțate din surse externe din cauza neîndeplinirii unor condiții stipulate în acordurile de finanțare.

Din proiectele care au suportat diminuări semnificative ale cheltuielilor fac parte:

* proiectul de alimentare cu apă in regiunea Nord -142,5 mil.lei;
* proiectul "Consolidarea cadrului instituțional în sectorul alimentării cu apă și sanitație în Republica Moldova" – 25,6 mil.lei;
* proiectul ”Construcția locuințelor sociale II” - 43,2 mil lei.

***3.3.7. Ocrotirea sănătății***

Cheltuielile pentru grupa dată sunt prevăzute cu o majorare de 67,1 mil.lei sau cu 1,9 la sută faţă de cele aprobate.

|  |  |  |  |
| --- | --- | --- | --- |
|  |  |  | *mil.lei* |
|  | Aprobat | Propuneri de modificare (+;-) | Precizat |
| **Cheltuieli și active nefinanciare / resurse, total** | **3 450,2** | **67,1** | **3 517,3** |
| *inclusiv din:* |  |  |  |
| resurse generale | 3 224,1 | 36,5 | 3 260,6 |
| resurse ale proiectelor finanțate din surse externe | 102,5 | 29,6 | 132,1 |
| venituri colectate | 123,6 | 1,0 | 124,6 |

Principalii factori care au condiționat modificarea alocațiilor aprobate la grupa principală ocrotirea sănătății sunt:

*Majorări de alocații în volum de 71,3 mil.lei pentru:*

* prestarea serviciilor de asistență medicală în cadrul Programului ramural de servicii medicale prestate contingentului arondat în cadrul Asociației Curativ-Sanatoriale și de Recuperare a Cancelariei de Stat – *8,7 mil.lei*;
* consolidarea bazei tehnico-materiale a instituțiilor medico-sanitare publice pentru care Ministerul Sănătății, Muncii și Protecției Sociale are calitatea de fondator – *32,0 mil.lei,* inclusiv pentru achiziționarea autosanitarelor și ascensoarelor*;*
* cheltuielile prevăzute a fi efectuate din veniturile colectate de instituțiile din domeniul ocrotirii sănătății – *1,0 mil.lei;*
* implementarea activităților proiectelor finanțate din surse externe *– 29,6 mil.lei*, dintre care *Proiectul “Consolidarea controlului tuberculozei în Republica Moldova – 14,8 mil.lei, Proiectul “Consolidarea controlului HIV/SIDA în Republica Moldova – 14,0 mil.lei, Proiectul “Îmbunătățirea serviciilor medicale în Republica Moldova – 0,8 mil.lei*.

*Reduceri de alocații cu 4,2 mil.lei* în legătură cu transmiterea către Ministerul Sănătății, Muncii și Protecției Sociale a competențelor de administrare a sectorului ale Ministerului Sănătății (Hotărîrea Parlamentului nr.189 din 21 iulie 2017 „Pentru aprobarea listei ministerelor” și Hotărîrea Guvernului nr.594 din 26 iulie 2017 „Cu privire la restructurarea administrației publice centrale de specialitate”.

***3.3.8.Cultură, artă, sport şi acţiuni pentru tineret***

Cheltuielile pentru grupa dată sînt prevăzute cu o creștere de 16,2 mil.lei sau 2,4 la sută faţă de cele aprobate.

*mil.lei*

|  |  |  |  |
| --- | --- | --- | --- |
|  | Aprobat | Propuneri de modificare(+;-) | Precizat |
| **Cheltuieli și active nefinanciare / resurse, total** | **676,4** | **16.2** | **692.6** |
| *inclusiv din:* |  |  |  |
| resurse generale | 662,4 | 14.6 | 677.0 |
| venituri colectate | 14,0 | 1,6 | 15,6 |

*Factorii principali* care au generat modificarea cheltuielilor grupei date sunt:

* Asigurarea majorărilor salariale prevăzute de legislația în vigoare pentru cadrele didactice și personalul salarizat conform rețelei tarifare unice în domeniul învățămîntului – 4,8 mil. lei.
* Procurarea bunului imobil situat în mun.Chișinău, str.Mitropolit Gavriil Bănulescu Bodoni, 16 - 6,1 mil. lei.
* Extinderea numărului de beneficiari ai îndemnizației de merit cu 50 persoane, începînd cu 1 mai 2017 – 2,0 mil. lei.
* Asigurarea dezvoltării instituțiilor de cultură, tineret și sport – 14,3 mil. lei, dintre care pentru IPNA Compania “Teleradio-Moldova” – 8,3 mil.lei.
* Diminuarea alocațiilor destinate pentru lucrări de investiții capitale la Sala cu Orgă și Teatrul Republican Muzical-Dramatic „B.P.Hașdeu” – 6,5 mil. lei.
* Reducerea alocațiilor în legătură cu transferarea la grupa funcțională Învățămînt a cheltuielilor de administrare a sectoarelor aflate recent în gestiunea Ministerului Culturii și Ministerului Tineretului și Sportului (Hotărîrea Guvernului nr.594 din 26 iulie 2017 ”Cu privire la restructurarea administrației publice centrale de specialitate”) – 4,4 mil.lei.

***3.3.9. Învăţămînt***

Cheltuielile pentru grupa dată se propun cu o majorare de 159,8 mil.lei, sau 1,8 la sută faţă de cele aprobate pe an.

*mil. lei*

|  |  |  |  |
| --- | --- | --- | --- |
|  | Aprobat | Propuneri de modificare (+;-) | Precizat |
| **Cheltuieli și active nefinanciare / resurse, total** | **9 072,8** | **159,8** | **9 232,6** |
| *inclusiv din:* |  |  |  |
| resurse generale | 8 612,8 | 250,7 | 8 863,5 |
| resurse ale proiectelor finanțate din surse externe | 285,8 | -92,2 | 193,6 |
| venituri colectate | 174,2 | 1,3 | 175,5 |

*Factorii principali* care au influențat majorarea cheltuielilor grupei date sunt:

* Asigurarea majorărilor salariale prevăzute de legislația în vigoare pentru cadrele didactice și personalul salarizat conform rețelei tarifare unice – 173,6 mil.lei, dintre care 14,1 mil.lei pentru instituţiile de învăţămînt superior care activează în condiţii de autogestiune.
* Ajustarea cheltuielilor pentru acordarea burselor studenților și elevilor, în conformitate cu plafonul stabilit de legislația în vigoare – 49,0 mil.lei.
* Asigurarea normei didactice de 18 ore săptămînal în învățămîntul primar, cu începere de la 01 septembrie 2017 – 15,3 mil.lei.
* Majorarea alocațiilor pentru investițiile capitale destinate centrelor de excelență din contul suportului bugetar în domeniul reformei învățămîntului profesional tehnic, finanţat de Comisia Europeană - 10,8 mil.lei.
* Îmbunătățirea bazei tehnico-materiale a unor instituții de învățămînt profesional tehnic – 6,5 mil.lei.
* Majorarea alocațiilor în legătură cu includerea în grupa dată a cheltuielilor de administrare a sectoarelor aflate recent în gestiunea Ministerului Culturii și Ministerului Tineretului și Sportului (Hotărîrea Guvernului nr.594 din 26 iulie 2017 ”Cu privire la restructurarea administrației publice centrale de specialitate”) – 4,4 mil.lei.
* Diminuarea alocațiilor ca rezultat al economiilor identificate în urma analizei executării cheltuielilor instituţiilor de învăţămînt – 9,2 mil.lei.
* Reducerea alocațiilor pentru implementarea activităților în cadrul unor proiecte din domeniul învățămîntului, din cauza lipsei capacităţii de absorbţie integrală a mijloacelor prevăzute – 97,5 mil.lei, precum și majorarea alocațiilor altor proiecte – 5,3 mil.lei.

***3.3.10. Protecție socială***

Cheltuielile pentru grupa dată sunt prevăzute cu o micșorare de 64,1 mil.lei sau cu 0,9 la sută faţă de cele aprobate.

|  |  |  |  |
| --- | --- | --- | --- |
|  |  |  | *mil.lei* |
|  | Aprobat | Propuneri de modificare (+;-) | Precizat |
| **Cheltuieli și active nefinanciare / resurse, total** | **6 911,7** | **-64,1** | **6 847,6** |
| *inclusiv din:* |  |  |  |
| resurse generale | 6 688,0 | -75,2 | 6 612,8 |
| resurse ale proiectelor finanțate din surse externe | 25,5 | 6,4 | 31,9 |
| venituri colectate | 106,0 | 4,7 | 110,7 |
| dintre care venituri speciale | 92,2 |  | 92,2 |

Modificarea alocațiilor pentru grupa Protecția socială a fost condiţionată de**:**

* *Micșorări de alocații* în volum de 96,3 mil.lei pentru:

- transferuri de la bugetul de stat la bugetul asigurărilor sociale de stat pentru prestațiile sociale cu 81,7 mil.lei, preponderent determinate de diminuarea numărului beneficiarilor de suport financiar de stat pe parcursul anului;

- transferuri cu destinație specială de la bugetul de stat către bugetele locale în sumă de 14,6 mil.lei, legată de modificarea numărului de beneficiari a plăților sociale și restituirii la bugetul de stat a transferurilor cu destinație specială neutilizate în anii precedenți în volum de 4,3 mil.lei;

* *Majorarea alocațiilor* Ministerului Sănătății, Muncii și Protecției Sociale cu 32,2 mil.lei, din care principalii factori sunt:
* 9,2 mil.lei - pentru achitarea indemnizațiilor tinerilor specialiști repartizați în instituțiile publice rurale, întru executarea Legii nr.103 din 9 iunie 2017 pentru modificarea articolului 11 din Legea ocrotirii sănătății nr.411/1995;
* 6,4 mil.lei - pentru implementarea activităților proiectelor finanțate din surse externe, din care proiectul "Consolidarea eficacității rețelei de asistență sociala" cu o majorare de 7,3 mil.lei și proiectul "Aria prioritară 9 Oameni și Capacități – AP 9 în cadrul Programului Transnațional Dunărean" cu o diminuare de 0,9 mil.lei;
* 6,0 mil.lei - mijloace financiare prevăzute pentru investiții capitale (construcția blocului de locuit pentru participanții la lichidarea avariei de la C.A.E. Cernobîl, mun. Chișinău);
* 4,6 mil.lei - cheltuieli prevăzute a fi efectuate din veniturile colectate ale instituțiilor din domeniul protecției sociale;
* 4,2 mil.lei - în legătură cu preluarea de către Ministerului Muncii, Protecției Sociale și Familiei a competențelor de administrare a sectorului ocrotirii sănătății de la Ministerul Sănătății, în temeiul prevederilor Hotărîrii Parlamentului nr.189 din 21 iulie 2017 privind aprobarea Listei ministerelor și Hotărîrii Guvernului nr.594 din 26 iulie 2017 ”Cu privire la restructurarea administrației publice centrale de specialitate”.
  1. ***Balanța bugetului de stat și finanțarea deficitului bugetar***

Modificările operate la partea de venituri și cheltuieli a bugetului de stat s-au soldat cu reducerea deficitului aprobat a bugetului de stat cu 125,4 mil. lei, în sumă nominală constituind 4 030,2 mil. lei. Totodată, se propune modificarea structurii surselor de finanțare a deficitului, ca urmare a schimbărilor, parvenite în special la intrările de împrumuturi externe. Aceste schimbări au avut impact asupra volumelor de emisiune a VMS, care urmează să asigure necesitățile de finanțare a deficitului.

Concomitent, au fost reestimate resursele *proiectelor finanțate din surse* *externe*, deficitul pe această componentă a bugetului de stat fiind în scădere cu 259,4 mil. lei.

Estimările surselor de finanțare a deficitului bugetului de stat și propunerile de modificare a acestora se prezintă în următorul tabel:

*mil lei*



Principalele modificări la sursele de finanțare a deficitului bugetului de stat se prezintă după cum urmează:

* *Veniturile din privatizare* se reduc cu 94,0 mil. lei reieșind din executarea pe 8 luni și estimările până la finele anului.
* *Reducerea sumei împrumuturilor externe cu 2 431,3 mil. lei,* dintre care cu 859,6 mil. lei din contul împrumuturilor pentru susținerea bugetului și 1571,7 mil. lei din contul împrumuturilor destinate proiectelor finanțate din surse externe.

În suma totală a împrumuturilor pentru suport bugetar a fost inclusă a treia tranșă a împrumutului din partea *Guvernului României*, în sumă de 40 mil. euro. Concomitent, a fost exclus împrumutul pentru *operațiuni pentru politicile de dezvoltare* (DPO), din partea Băncii Mondiale - 30,0 mil. dolari SUA, care se preconizează a fi debursat în anul 2018.

După cum a fost menționat mai sus, intrările din împrumutul în cadrul acordului de Asistență macrofinanciară în sumă de 40,0 mil. euro au fost transferate integral pentru anul 2018, în legătură cu procedurile de durată de aprobare a acordului de către autoritățile Republicii Moldova.Din suma totală a reducerii împrumuturilor pentru proiectele finanțate din surse externe – 1 366,5 mil. lei sunt urmare a reducerii recreditărilor prin intermediul acestor proiecte, prevăzute din împrumuturi externe *(modernizarea Căii Ferate - 540,9 mil. lei, creditul polonez - 447,6 mil. lei, Livada Moldovei - 200,0 mil. lei, Termoelectrica - 87,6 mil. lei, Moldelectrica - 70,7 mil. lei).*

Totodată, toate intrările de împrumuturi au fost reestimate la cursul de schimb actualizat.

* Precizarea sumelor destinate *rambursării împrumuturilor externe* în urma precizării termenilor de rambursare și a fluctuației cursului de schimb și se reduc *cu 338,2 mil. lei.*
* *Majorarea emiterii VMS cu 818,0 mil. lei* față de suma aprobată în buget, reieșind din reestimărea intrărilor de împrumuturi externe.
* Micșorarea sumelor destinate *rambursării împrumuturilor recreditate* din contul mijloacelor financiare obținute din împrumuturile de stat interne și/sau externe pentru realizarea proiectelor și a programelor de dezvoltare, precum și restabilirii mijloacelor dezafectate pentru onorarea garanțiilor de stat externe cu cca *13,0 mil. lei*. Această micșorare este condiționată de fluctuația cursului valutar și situația economico-financiară dificilă a beneficiarilor recreditați.
  1. ***Soldul datoriei de stat în anul 2017***

La situaţia din 31 decembrie 2017, soldul datoriei de stat în valori nominale va constitui 57 363,6 mil. lei, diminuându-se cu 5 452,3 mil. lei față de valoarea precizată. Ponderea soldului datoriei de stat în PIB se va micșora cu 5,3 p.p., faţă de valoarea precizată și la situaţia din 31 decembrie 2017 va constitui 38,7% din PIB.

În structura datoriei de stat, la finele anului 2017, ponderea datoriei de stat externe va constitui 58,0 la sută, iar a datoriei de stat interne - 42,0 la sută.

În valori nominale, la situaţia din 31 decembrie 2017, soldul datoriei de stat interne va constitui 24 069,6 mil.lei. Ponderea soldului datoriei de stat interne în PIB va constitui 16,2 la sută.

Majorarea cu 818,0 mil. lei a soldului datoriei de stat interne față de cel precizat este cauzată de majorarea emisiunii valorilor mobiliare de stat pe piața primară.

Conform estimărilor, soldul datoriei de stat externe, la situaţia din 31 decembrie 2017, va constitui 33 294,0 mil. lei (echivalentul a 1 790,0 mil. dolari SUA). Ponderea soldului datoriei de stat externe în PIB va constitui 22,5 la sută.

Micşorarea cu 6 270,3 mil. lei (103,0 mil. dolari SUA) a soldului datoriei de stat externe față de cel inițial planificat este cauzată de diminuarea intrărilor de împrumuturi de stat externe și fluctuația cursului de schimb.

Soldul garanţiilor de stat interne și externe la situaţia din 31 decembrie 2017 va constitui zero lei.

***Pornind de la modificările și ajustările propuse la partea de venituri, partea de cheltuieli, soldul bugetar și sursele de finanțare a deficitului bugetului de stat, respectiv, se operează modificări la partea textuală a Legii bugetului de stat pe anul 2017 iar anexele nr.1-5 se expun în redacție nouă.***

*La prezentele note se anexează următoarele tabele:*

*Tabelul nr.1”Propuneri de modificare a Anexei nr.1 ”Indicatorii generali și sursele de finanțare ale bugetului de stat ””*

*Tabelul nr.2 ”Propuneri de modificare a Anexei nr.2 ”Componența veniturilor bugetului de stat””*

*Tabelul nr.3 ”Propuneri de modificare a Anexei nr.3 ”Bugetele autorităților publice centrale””*

*Tabelul nr.4 ”Propuneri de modificare a Anexei nr.4 ”Investițiile capitale pe autoritățile publice centrale””*

*Tabelul nr.5 ”Propuneri de modificare a Anexei nr.5 ”Volumul transferurilor de la bugetul de stat către bugetele locale””*

**Ministru Octavian ARMAȘU**

1. *Datele pe IPC si cursul de schimb pe 8 luni* [↑](#footnote-ref-1)
2. *Datele pe comertul exterior pe 7 luni* [↑](#footnote-ref-2)